Herra forseti . Ferðaþjónustan mun skila einna mestum tekjum í þjóðarbúið . Ég tek eftir því við lestur fjárlagafrumvarpsins að útgjöld til málaflokksins , eins og það heitir í fjárlagafrumvarpinu , er 1/4 úr prósenti fjárlaga . Auðvitað geri ég mér fulla grein fyrir því að það eru útgjöld víða annars staðar til málaflokksins , eins og samgangna , heilbrigðiskerfis o.s.frv . En það eru blikur á lofti í ferðaþjónustunni og hún virðist glíma við ákveðna erfiðleika . Hægt hefur á komum erlendra ferðamanna til landsins og eiga fjölmörg fyrirtæki í greininni í vanda . Nægir þar að nefna erfiðleika hjá stóru flugfélögunum tveimur . Þar kemur margt til eins og sterkt gengi krónunnar og hörð samkeppni sem íslensk ferðaþjónusta á í . Samkeppnishæfni Íslands sem áfangastaðar hefur þannig versnað til muna að undanförnu . Komið hefur fram í fjölmiðlum að vinna sé í gangi á vegum stjórnvalda sem gengur út á að skoða möguleika á frekari gjaldtöku í ferðaþjónustunni . Hafa ber í huga að ferðaþjónustan er í dag stærsta gjaldeyrisskapandi atvinnugrein landsins . Því vil ég spyrja hæstv. ráðherra ferðamála hvort skynsamlegt sé í ljósi þeirrar viðkvæmu stöðu sem ferðaþjónustan virðist vera í að vinna að frekari gjaldtöku í greininni , á sama tíma og hún glímir við erfiðleika . Einnig vil ég spyrja ráðherra hvers konar gjaldtaka hefur komið upp á borð hjá ríkisstjórninni og er fyrirhugað að fara í . Hvers lags gjaldtaka er það ? Er það einhvers konar náttúrupassi eða komugjöld eða gistináttaskattur eða þjónustugjöld á ákveðnum ferðamannastöðum eða eitthvað annað ?